10. การควบคุมภายใน

ในช่วงที่ผ่านมา คณะกรรมการบริษัทได้ให้ความสำคัญในเรื่องระบบการควบคุมภายใน
และติดตามดูแลการดำเนินงานของบริษัทและบริษัทย่อยเพื่อให้มั่นใจว่ามีระบบการควบคุมภายในที่เพียงพอและเหมาะสม
สามารถป้องกันทรัพย์สินของบริษัทและบริษัทย่อยอันเกิดจากการที่ผู้บริหารนำไปใช้โดยมิชอบหรือโดยไม่มีอำนาจเพียงพอ
มีคณะกรรมการทำหน้าที่กรรมการตรวจสอบ
และหน่วยงานตรวจสอบภายในคอยกำกับดูแลและติดตามอย่างสม่ำเสมอ
และเมื่อศาลฎีกามีคำสั่งเห็นชอบด้วยแผนฟื้นฟูกิจการของบริษัท ผู้บริหารแผนได้
ให้ความสำคัญในเรื่องระบบการควบคุมภายในเช่นเดียวกัน
โดยให้หน่วยงานตรวจสอบภายในทำหน้าที่ติดตาม ตรวจสอบอย่างต่อเนื่อง
สรุประบบควบคุมภายในของบริษัทในด้านต่าง ๆ ในปี 2545 มีดังนี้

1. องค์กรและสภาพแวดล้อม

  บริษัทมีการกำหนดเป้าหมายการดำเนินธุรกิจที่ชัดเจน วัดผลได้
  และได้มีการทบทวนเป้าหมายการปฏิบัติงานและพิจารณาถึงความเป็นไปได้ของเป้าหมายที่กำหนดเป็นระยะ
  ๆ สำหรับการให้สิ่งจูงใจหรือผลตอบแทนต่อพนักงาน
  ได้มอบหมายให้กรรมการผู้จัดการใหญ่เป็นผู้ดำเนินการภายใต้นโยบายที่กำหนด
  บริษัทมีการจัดทำผังองค์กรแบ่งแยกหน้าที่ตามสายงาน
  และมีการจัดทำอำนาจดำเนินการระบุระเบียบวิธีปฏิบัติเป็นลายลักษณ์อักษร

  บริษัทมีระบบรายงานรายการทางธุรกรรมที่มีกับพนักงานระดับบริหารและญาติสนิทที่เป็นรายการ
  ที่เกี่ยวโยงหรือรายการที่อาจก่อให้เกิดความขัดแย้งทางผลประโยชน์ในทุก ๆ ไตรมาส
  บริษัทได้จัดทำจรรยาบรรณทางธุรกิจเป็นลายลักษณ์อักษร และประกาศใช้แล้วตั้งแต่ปี 2545
  เป็นต้นไป

2. การบริหารความเสี่ยง

  ในการจัดทำแผนงานและงบประมาณประจำปีจะมีการประเมินปัจจัยความเสี่ยง ทั้งจากภายใน
  และภายนอกองค์กร ที่จะมีผลกระทบต่อการดำเนินธุรกิจของบริษัท
  มีการทบทวนผลงานเปรียบเทียบ งบประมาณทุกเดือน
  และมีหน่วยงานตรวจสอบภายในทำหน้าที่ติดตามตรวจสอบเป็นระยะ ๆ ตามความเหมาะสม

  ในปี 2545 บริษัทได้จัดสัมมนาการประเมินและบริหารความเสี่ยงให้กับพนักงานระดับบริหาร
  และได้จัดทำการประเมินความเสี่ยง
  พร้อมทั้งแนวทางการบริหารความเสี่ยงร่วมกับบริษัทย่อยเพื่อยึดถือปฏิบัติ

3. การควบคุมการปฏิบัติงานของฝ่ายบริหาร

  บริษัทมีการกำหนดขอบเขตอำนาจหน้าที่และวงเงินอำนาจอนุมัติของฝ่ายบริหารในแต่ละระดับ
  อย่างชัดเจนและเป็นลายลักษณ์อักษร มีการแบ่งแยกหน้าที่การอนุมัติรายการ
  การบันทึกรายการบัญชี และแบ่งแยกหน้าที่การดูแลจัดเก็บทรัพย์สินออกจากกัน
  สำหรับธุรกรรมที่เกี่ยวข้องกับพนักงานระดับบริหารและญาติสนิท
  ได้มีการจัดทำรายงานการทำธุรกรรมทุกไตรมาส
  และในกรณีที่มีธุรกรรมในการกู้ยืมและการค้ำประกันกับผู้ที่เกี่ยวข้องตามข้อกำหนดของตลาดหลักทรัพย์
  ได้ดำเนินการตามที่ได้รับอนุมัติจากที่ประชุมผู้ถือหุ้น
  ซึ่งคณะกรรมการได้มีการติดตามให้เป็นไปตามเงื่อนไขอยู่เป็นประจำ

  ด้านการดูแลการดำเนินงานของบริษัทย่อย บริษัทได้แต่งตั้งกรรมการและผู้บริหารเพื่อกำกับดูแล
  การบริหารงาน มีการกำหนดนโยบาย อนุมัติแผนงานงบประมาณประจำปี
  และมีการติดตามดูแลการดำเนินงานของบริษัทย่อยอย่างสม่ำเสมอ ส่วนด้านการปฏิบัติตามกฎหมาย
  บริษัทมีการแจ้งให้ผู้บริหารทุกระดับทราบถึงกฎหมายต่าง ๆ ที่เกี่ยวข้องกับการดำเนินธุรกิจ
  และกำหนดให้ปฏิบัติตามกฎหมาย
  และมีการตรวจสอบการปฏิบัติตามกฎหมายที่เกี่ยวข้องโดยผู้บริหารและหน่วยงานตรวจสอบภายใน

4. ระบบสารสนเทศและการสื่อสารข้อมูล

  บริษัทจัดให้มีข้อมูลที่สำคัญอย่างเพียงพอ เพื่อให้คณะกรรมการใช้ประกอบการตัดสินใจ
  รวมถึงการจัดส่งหนังสือนัดประชุม และเอกสารประกอบการประชุมก่อนการประชุม
  ยกเว้นกรณีเร่งด่วนที่ไม่สามารถส่งเอกสารประกอบการประชุมให้ล่วงหน้าได้
  มีการบันทึกการประชุมและความเห็นของกรรมการในรายงานการประชุมกรรมการ
  บริษัทมีการจัดเก็บเอกสารประกอบการบันทึกบัญชี และเอกสารบัญชีต่างๆ ไว้เป็นหมวดหมู่
  ครบถ้วน
  ทั้งนี้คณะกรรมการได้พิจารณาแล้วว่าฝ่ายบริหารได้ใช้นโยบายบัญชีตามหลักการบัญชีที่รับรองทั่วไปและเหมาะสมกับลักษณะของธุรกิจ

5. ระบบการติดตาม

  บริษัทมีการติดตามดูแลการดำเนินงานอย่างสม่ำเสมอ
  ในกรณีที่ผลการดำเนินงานที่เกิดขึ้นมีความแตกต่างจากเป้าหมายที่กำหนดไว้
  คณะกรรมการจะให้ฝ่ายบริหารเสนอแนวทางแก้ไข
  พร้อมทั้งกำหนดระยะเวลาการติดตามผลไว้โดยชัดเจน
  บริษัทมีศูนย์ตรวจสอบภายในเพื่อทำหน้าที่ตรวจสอบการปฏิบัติงานตามระบบการควบคุมภายในที่วางไว้
  การตรวจสอบได้ให้ความสนใจต่อกิจกรรมที่มีระดับความเสี่ยงสูง
  พร้อมทั้งการติดตามการบริหารความเสี่ยงตามแผนที่วางไว้
  การวางแผนการตรวจสอบได้กระทำไว้ ล่วงหน้า
  ความถี่ของการตรวจสอบบริษัทย่อยและกิจกรรมต่าง ๆ ก็จะสอดคล้องกับความเสี่ยงที่ได้ทำ
  การประเมินไว้
  มีการรายงานผลการตรวจสอบและความคืบหน้าในการปรับปรุงแก้ไขข้อบกพร่องให้
  ผู้บริหารและคณะกรรมการตรวจสอบทราบ และในกรณีที่เกิดเหตุการณ์ทุจริต
  มีการปฏิบัติที่ฝ่าฝืนกฎหมาย
  หรือมีการกระทำที่ผิดปกติซึ่งอาจกระทบต่อชื่อเสียงและฐานะการเงินของบริษัท
  บริษัทกำหนดให้ฝ่ายบริหารต้องรายงานเหตุการณ์ต่อคณะกรรมการโดยพลัน

  ในการตรวจสอบงบการเงินของบริษัทโดยผู้สอบบัญชีรับอนุญาต ผู้สอบบัญชีใช้วิธีสอบทาน
  ระบบการควบคุมภายในด้านบัญชีของบริษัท เพื่อกำหนดแนวทางการตรวจสอบ ระยะเวลา
  และขอบเขตในการปฏิบัติงานด้วย ซึ่งในปี 2545
  ผู้สอบบัญชีไม่พบสาระสำคัญเพื่อเสนอแนะให้บริษัทปรับปรุงระบบการควบคุมภายในแต่อย่างใด